O bătrână de 79 de ani a fost înjunghiată mortal de un vecin, într-o comună din Gorj
O femeie de 79 de ani, din comuna Drăgoteşti, Gorj, a fost înjunghiată mortal de un vecin în vârstă de 58 de ani, informează, joi, surse judiciare, potrivit Agerpres.
Miercuri după-amiază, un vecin al femeii a sunat la 112, anunţând că bătrâna este întinsă pe jos, în curte.
Ajunşi la faţa locului, poliţiştii au sesizat că victima nu prezenta semne vitale, aceasta fiind dusă la Serviciul de Medicină Legală, unde s-a constatat că avea şapte plăgi produse prin înjunghiere în zona toracelui şi abdomenului.
În acest caz a fost identificat un suspect, fiind vorba despre un vecin de 58 de ani, care a fost prins şi încătuşat la scurt timp în apropierea locuinţei victimei şi pe numele căruia procurorul de caz a dispus măsura reţinerii pentru 24 de ore.